als_Latn dik_Latn sag_Latn
Meta flet për ‘legalizim të kanabisit mjekësor’, Fuga vazhdon sulminPostuar më: 25 October 2016 09:59
Për herë të parë një politikan i nivelit të lartë si kreu i Kuvendit, flet për mundësinë e legalizimit të kanabisit farmaceutik.
Pas kreut të Dhomës së Tregtisë, edhe Ilir Meta thotë se një propozim i tillë mund të bëhet realitet.
“Unë them se në çdo rast ky është një fenomen, i cili duhet luftuar, nuk duhet krijuar kurrsesi iluzioni që kjo është një rrugë me interesa apo leverdi për familjet shqiptare, ose për shoqërinë shqiptare, sepse pasojat sociale do të jenë mjaft të rënda. Unë besoj se kemi filluar të shohim sinjale të qarta të asaj që mund të ndodhë nesër. Në rast se do të duhet të kemi një legalizim të kanabisit për arsye të industrisë farmaceutike, atëherë kjo është një gjë që mund të bëhej, dhe natyrisht që kërkon konsensus në çdo rast, dhe të jetë një proces, i cili kontrollohet në mënyrë tërësisht transparente nga shteti, dhe si një mundësi për të pasur një rritje të të ardhurave, por në interes të shtetit dhe të qytetarëve dhe kurrsesi të grupeve kriminale,” tha Meta në një intervistë për Ilir Babaramon.
I pyetur nëse kjo do të thotë se ai është pro idesë së Koço Kokëdhimës, Meta tha: “Kjo çështje kërkon një zgjidhje konsensuale, sepse jam i bindur që askush nuk mund të marrë një vendim pa konsensus, dhe në çdo rast që mund të ketë një zgjidhje të tillë, duhet të jetë e qartë se kjo është në interes të shtetit dhe të qytetarëve dhe kurrsesi të grupeve kriminale”.
Ndërkohë profesor Artan Fuga, që është përfshirë në një debat me gazetën Mapo, sulmon mediat duke thënë se po mbrojnë ‘hashashizimin e ekonomisë shqiptare’.
“Nuk e kisha venë re, sepse nuk i lexoj fare disa gazeta, sikur edhe në burg të isha dhe sikur të mos kisha se çfarë të bëja gjithë ditën, aq të mërzitshme janë, por, dje, rastësisht, nga reagimi krejt rromapërtoma i dikujt, mora vesh se aktualisht ka edhe: “media të hashashit”. Në çfarë kuptimi? Që botojnë paçavure propagandistike, gjoja në emër të mendimit të lirë, dhe justifikojnë, mbrojnë, frymëzojnë hashashizimin e ekonomisë shqiptare. Mirë droga që kapet thuhet se digjet, por çfarë do të bëhet me këta gazetarë që pretendojnë pa pikë turpi se e bëjnë këtë sipas koncepteve liberale të ekonomisë. Këtij i them unë hashashizim i trurit. Ta shpëtojmë median nga hashashizimi! Mos na hashashizohet media! A ka më shoqatë gazetarësh apo jo? A ka më deontologji të medias apo jo? Unë e kam detyrë të jap alarmin përsa më sipër. Mos më thoni pastaj, po studjuesit çfarë bëjnë!!! Një ditë, disa qenie të papërgjegjshme që nuk njohin tjetër, veçse interesin e tyre grykës, pa dije dhe kulturë, në emër të liberalizmit ekonomik druaj se do të na servirin edhe industrinë e shitblerjes të organeve njerëzore. Shiten organe, bie çmimi i tyre, do të thonë, thahet tregtia. Ky është arsyetim kriminal në themel. Në emër të lirisë ekonomike po na propagandojnë ekonominë e krimit! Kanë dalë hapur. Nuk ka nevojë fare për hetime!!!”, shkruan ai në FB.
als_Latn als_Latn als_Latn als_Latn als_Latn als_Latn als_Latn